section_heading: Vojna karijera
paragraph_text: U srpnju 1903. Laffert dobiva zapovjedništvo nad kraljevskom saskom gardijskom pukovnijom kojom zapovijeda do travnja 1904. kada postaje zapovjednikom 32. konjičke brigade sa sjedištem u Dresdenu. U listopadu 1904. promaknut je u čin general bojnika, dok u listopadu 1907. postaje glavnim inspektorom Saskog vojnog jahačkog centra. U svibnju 1908. unaprijeđen je u general poručnika, dok u listopadu te iste godine dobiva zapovjedništvo nad 40. pješačkom divizijom smještenom u Chemnitzu. U studenom 1912. postaje zapovjednikom XIX. korpusa sa sjedištem u Leipzigu na čijem čelu dočekuje i početak Prvog svjetskog rata. U međuvremenu je, i to u svibnju 1913., promaknut u čin generala konjice.